CELEX: 32016D0408
Language: fi
Date: 2016-03-10 00:00:00
Title: Neuvoston täytäntöönpanopäätös (EU) 2016/408, annettu 10 päivänä maaliskuuta 2016, Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta annetun päätöksen (EU) 2015/1601 mukaisten sisäisten siirtojen väliaikaisesta keskeyttämisestä 30 prosentin osalta Itävallalle osoitetusta hakijoiden määrästä

19.3.2016   
            
            
               FI
            
            
               Euroopan unionin virallinen lehti
            
            
               L 74/36
            
         NEUVOSTON TÄYTÄNTÖÖNPANOPÄÄTÖS (EU) 2016/408,
   annettu 10 päivänä maaliskuuta 2016,
   Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta annetun päätöksen (EU) 2015/1601 mukaisten sisäisten siirtojen väliaikaisesta keskeyttämisestä 30 prosentin osalta Itävallalle osoitetusta hakijoiden määrästä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta 22 päivänä syyskuuta 2015 annetun neuvoston päätöksen (EU) 2015/1601 (1) ja erityisesti sen 4 artiklan 5 ja 7 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Neuvosto on hyväksynyt Euroopan unionin toiminnasta tehdyn sopimuksen 78 artiklan 3 kohdan perusteella kaksi päätöstä Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta. Neuvoston päätöksen (EU) 2015/1523 (2) mukaisesti Italiasta ja Kreikasta siirretään muihin jäsenvaltioihin 40 000 kansainvälistä suojelua hakevaa henkilöä. Päätöksen (EU) 2015/1601 mukaisesti Italiasta ja Kreikasta siirretään muihin jäsenvaltioihin 120 000 kansainvälistä suojelua hakevaa henkilöä.
            
         
               (2)
            
            
               Päätös (EU) 2015/1601 hyväksyttiin, koska kyseessä oli kolmansien maiden kansalaisten äkillisen joukoittaisen Italiaan ja Kreikkaan suuntautuneen maahantulon aiheuttama hätätilanne ja koska näiden jäsenvaltioiden tilannetta oli helpotettava kiireellisesti jäsenvaltioiden yhteisvastuun ja oikeudenmukaisen vastuunjaon periaatteen mukaisesti. Tästä seuraa, että kunkin siirron kohteena olevan jäsenvaltion olisi varmistettava, että siirtäminen tapahtuu säännöllisesti, viipymättä ja riittävällä tasolla.
            
         
               (3)
            
            
               Päätöksen (EU) 2015/1601 4 artiklan 5 kohdassa säädetään, että jäsenvaltio voi poikkeuksellisissa olosuhteissa ja viimeistään 26 päivänä joulukuuta 2015 ilmoittaa neuvostolle ja komissiolle olevansa asianmukaisesti perustelluista syistä, jotka ovat sopusoinnussa Euroopan unionista tehdyn sopimuksen 2 artiklaan kirjattujen unionin perustana olevien arvojen kanssa, tilapäisesti kykenemätön osallistumaan sisäisten siirtojen menettelyyn enintään 30 prosentin osalta sille kyseisen päätöksen 4 artiklan 1 kohdan mukaisesti osoitetusta hakijoiden määrästä. Komission olisi arvioitava ilmoitetut syyt ja tehtävä neuvostolle asianmukaisia ehdotuksia, jotka koskevat sisäisten siirtojen väliaikaista keskeyttämistä enintään 30 prosentin osalta asianomaiselle jäsenvaltiolle kyseisen päätöksen 4 artiklan 1 kohdan mukaisesti osoitetusta hakijoiden määrästä. Komissio voi perustelluissa tapauksissa ehdottaa hakijoiden siirtoa koskevan määräajan pidentämistä tämän jälkeen jäljelle jäävien hakijoiden osalta enintään 12 kuukaudella kyseisen päätöksen 13 artiklan 2 kohdassa tarkoitetun päivän jälkeen.
            
         
               (4)
            
            
               Itävallassa on poikkeukselliset olosuhteet ja hätätilanne, jonka on aiheuttanut kolmansien maiden kansalaisten äkillinen joukoittainen maahantulo sen alueelle.
            
         
               (5)
            
            
               Unioniin suuntautuvien laittomien rajanylitysten ja unionissa edelleen liikkumisen tuntuva lisääntyminen on johtanut kansainvälistä suojelua hakevien määrän rajuun nousuun Itävallassa.
            
         
               (6)
            
            
               Eurostatin luvut vahvistavat, että kansainvälistä suojelua hakevien henkilöiden määrä Itävallassa on kasvanut voimakkaasti. Kansainvälistä suojelua hakevien määrä on kasvanut yli 230 prosenttia: 1 päivän tammikuuta ja 30 päivän marraskuuta 2014 välisenä aikana hakijoita oli 23 835, kun taas 1 päivän tammikuuta ja 30 päivän marraskuuta 2015 välisenä aikana heitä oli 80 880, minkä lisäksi kansainvälistä suojelua hakevien määrä nousi syyskuusta 2015 alkaen yli 10 000 henkilöön kuukaudessa. Vaikka hakijoiden määrä Euroopan turvapaikka-asioiden tukiviraston (EASO) tietojen mukaan supistuikin joulukuussa 2015 ja tammikuussa 2016, luvut ovat kuitenkin pysyneet korkeina.
            
         
               (7)
            
            
               Itävallassa oli vuonna 2015 asukaslukuun suhteutettuna Ruotsin jälkeen toiseksi suurin määrä kansainvälistä suojelua hakevia henkilöitä unionissa (käytettävissä olevien Eurostatin tietojen mukaan 9 421 hakijaa miljoonaa asukasta kohti).
            
         
               (8)
            
            
               Nykyinen tilanne on rasittanut pahoin Itävallan turvapaikkajärjestelmää, ja siitä on aiheutunut vakavia käytännön seurauksia vastaanotto-olosuhteille ja turvapaikkajärjestelmän valmiuksille käsitellä hakemuksia.
            
         
               (9)
            
            
               Tämän vuoksi Itävallassa vallitseva muuttoliiketilanne ja paine, joka kohdistuu maan kykyyn käsitellä kansainvälistä suojelua koskevat hakemukset ja tarjota asianmukaiset vastaanotto-olosuhteet selvästi kansainvälisen suojelun tarpeessa oleville henkilöille, ovat perusteena sisäisten siirtojen väliaikaiselle keskeyttämiselle yhden vuoden ajaksi 30 prosentin osalta päätöksen (EU) 2015/1601 mukaisesti Itävallalle osoitetusta hakijoiden määrästä, mikä vastaa 1 065 hakijaa.
            
         
               (10)
            
            
               Itävallalla on väliaikaisen keskeytyksen aikana edelleen velvollisuus jatkaa jäljelle jäävien hakijoiden siirtoja nopeasti ja säännöllisesti.
            
         
               (11)
            
            
               Sisäisten siirtojen keskeyttäminen yhdeksi vuodeksi 30 prosentin osalta osoitetusta hakijoiden määrästä on riittävä ja oikeasuhteinen toimenpide Itävallan tilanteen johdosta. Hakijoiden siirtoa koskevan määräajan pidentäminen tämän jälkeen jäljelle jäävien hakijoiden osalta päätöksen (EU) 2015/1601 13 artiklan 2 kohdassa tarkoitetun päivän jälkeen ei olisi perusteltua. On ensisijaisen tärkeää, että siirrot Italiasta ja Kreikasta tapahtuvat nopeasti ja säännöllisesti 26 päivään syyskuuta 2017 saakka, jotta voidaan tehokkaasti tukea Italiaa ja Kreikaa vallitsevassa hätätilanteessa.
            
         
               (12)
            
            
               Jäsenvaltiot eivät voi riittävällä tavalla saavuttaa tämän päätöksen tavoitteita, vaan ne voidaan suunnitellun toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on tarpeen näiden tavoitteiden saavuttamiseksi.
            
         
               (13)
            
            
               Tässä päätöksessä kunnioitetaan perusoikeuksia ja noudatetaan Euroopan unionin perusoikeuskirjassa tunnustettuja periaatteita.
            
         
               (14)
            
            
               Yhdistynyt kuningaskunta ei osallistu päätökseen (EU) 2015/1601. Sen vuoksi Yhdistynyt kuningaskunta ei osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.
            
         
               (15)
            
            
               Päätös (EU) 2015/1601 sitoo Irlantia, joten Irlanti osallistuu tämän päätöstä (EU) 2015/1601 täytäntöönpanevan päätöksen hyväksymiseen ja sitä sovelletaan Irlantiin.
            
         
               (16)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.
            
         
               (17)
            
            
               Tilanteen kiireellisyys huomioon ottaen tämän päätöksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä,
            
         ON HYVÄKSYNYT TÄMÄN PÄÄTÖKSEN:
   1 artikla
   Sisäiset siirrot Itävaltaan keskeytetään Itävallalle päätöksen (EU) 2015/1601 mukaisesti osoitetusta hakijoiden määrästä 1 065 henkilön osalta 11 päivään maaliskuuta 2017 asti.
   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tehty Brysselissä 10 päivänä maaliskuuta 2016.
      
         
            Neuvoston puolesta
         
         
            Puheenjohtaja
         
         K.H.D.M. DIJKHOFF
      
   
   
      (1)  EUVL L 248, 24.9.2015, s. 80.
   
      (2)  Neuvoston päätös (EU) 2015/1523, annettu 14 päivänä syyskuuta 2015, Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta (EUVL L 239, 15.9.2015, s. 146).